input: KOMISIJOS SPRENDIMAS
  2014 m. spalio 28 d.
  dėl pagal Tarybos direktyvos 89/686/EEB 7 straipsnį Vokietijos priimtos priemonės, kuria uždraudžiama rinkai pateikti FHA, FHB ir FSmS tipo ugniagesių saugos diržus
  (pranešta dokumentu Nr. C(2014) 7757)
  (2014/748/ES)
  EUROPOS KOMISIJA,
  atsižvelgdama į Sutartį dėl Europos Sąjungos veikimo,
  atsižvelgdama į 1989 m. gruodžio 21 d. Tarybos direktyvą 89/686/EEB dėl valstybių narių įstatymų, susijusių su asmeninėmis apsaugos priemonėmis, suderinimo (1), ypač į jos 7 straipsnį,
  kadangi:
  (1)
  2013 m. rugpjūčio mėn. Vokietijos valdžios institucijos pranešė Komisijai apie priemonę, kuria uždraudžiama rinkai pateikti įmonės „Dietrich&Co GmbH“ (Rossauer Strasse 49a, 09661 Rossau, OT Seifersbach, Vokietija) pagamintus FHA, FHB ir FSmS tipo ugniagesių saugos diržus. Šie produktai buvo pažymėti ženklu CE pagal Direktyvą 89/686/EEB po to, kai su jais atlikti bandymai ir tipo tyrimas pagal darnųjį standartą EN 358:1999 „Asmeninė apsauginė įranga darbo padėčiai nustatyti ir apsaugoti nuo kritimo iš aukščio. Diržai darbo padėčiai nustatyti ir sulaikyti krentant“;
  (2)
  ugniagesių saugos diržai yra III sertifikavimo kategorijai priskiriamos asmeninės apsaugos priemonės (toliau - AAP). Šioms AAP, skirtoms apsaugoti nuo mirtinų arba didelių ir negrįžtamų pavojų sveikatai, kurių, gamintojo manymu, tiesioginio poveikio naudotojai nesugebės pastebėti laiku, paskelbtoji įstaiga gamintojo pavedimu turi atlikti EB tipo patvirtinimo tyrimus ir taikyti EB kokybės kontrolės sistemą;
  (3)
  auditas, kurį pirmiau nurodyto gamintojo gamykloje atliko Vokietijos valdžios institucijos, atskleidė, kad pateikti FHA, FHB ir FSmS tipo ugniagesių saugos diržų tipo patvirtinimo sertifikatai negaliojo, nes tam tikri apsaugos priemonių elementai - diržams naudojamos medžiagos - buvo pakeistos, o EB tipo patvirtinimo tyrimas buvo susijęs tik su bandymams pateiktais produktais. Dėl to nebuvo įvykdyti šie Direktyvos 89/686/EEB reikalavimai:
  -
  8 straipsnio 2 dalis (EB tipo tyrimas): produktai nebuvo tapatūs modeliams, dėl kurių atliktas EB tipo tyrimas;
  -
  12 straipsnis (EB atitikties deklaracija): atitikties deklaracija negalioja, nes buvo pateikta nuoroda į kokybės kontrolės sistemą pagal 11 straipsnį, bet ji nebuvo taikoma;
  -
  13 straipsnio 1 dalis (CE ženklas): paskelbtosios įstaigos skiriamasis numeris DEKRA EXAM (NB 0158) buvo naudojamas netinkamai, nes kokybės kontrolės sistema nebuvo taikoma;
  (4)
  be to, FHB tipo ugniagesių saugos diržai neatitiko darniojo standarto EN 358:199 4.2.1 punkte nustatyto reikalavimo dėl statinio stiprio ir dėl to neatitiko Direktyvos 89/686/EEB II priedo 1.3.2 punkte nustatyto esminio sveikatos ir saugos reikalavimo („Lengvumas ir konstrukcijos tvirtumas“). Nustatyta, kad „Dietrich&Co. GmbH“ pagamintų ugniagesių saugos diržų statinis stipris buvo 7,2-9,4 kN, nors pagal standartą jis turi būti bent 15 kN;
  (5)
  Komisija raštu paragino gamintoją pateikti pastabas dėl Vokietijos valdžios institucijų priimtų priemonių;
  (6)
  2013 m. spalio 22 d. Vokietijos valdžios institucijos Komisiją informavo apie taikytų veiksmų rezultatus. Remdamosi gamintojo pateiktais dokumentais Vokietijos valdžios institucijos nustatė, kad Direktyvos 89/686/EEB reikalavimų neatitiko tik 2011 m. ir 2012 m. pagaminti produktai. Gamintojas ėmėsi taisomųjų veiksmų ir jau 2013 m. pradžioje pagaminti produktai atitiko tos direktyvos reikalavimus. Gamintojas „Dietrich & Co“ savanoriškai atšaukė FHB tipo ugniagesių saugos diržus:
  -
  pagamintus 2011 m., kurių serijos Nr. yra 0439-0738;
  -
  pagamintus 2012 m., kurių serijos Nr. yra 0739-1078;
  (7)
  Komisija atsižvelgė į turimus dokumentus, susijusių šalių pateiktas pastabas ir veiksmus, kurių jos ėmėsi, ir mano, kad 2011 m. ir 2012 m. pagaminti FHA, FHB ir FSmS tipo ugniagesių saugos diržai neatitinka darniojo standarto EN 358:1999 4.2.1 punkto, kuriuo paremtas Direktyvos 89/686/EEB II priedo 1.3.2 punkte nustatytas esminis sveikatos ir saugos reikalavimas („Lengvumas ir konstrukcijos tvirtumas“). Gamintojas, laikydamasis Vokietijos valdžios institucijų nurodymų, jau ėmėsi visų būtinų priemonių, kad tokie reikalavimų neatitinkantys produktai būtų pašalinti iš rinkos, o trūkumai, kuriais pažeidžiami Direktyvos 89/686/EEB reikalavimai, pašalinti,
  PRIĖMĖ ŠĮ SPRENDIMĄ:
  1 straipsnis
  Vokietijos valdžios institucijų priimta priemonė, kuria uždraudžiama rinkai pateikti įmonės „Dietrich&Co.“ pagamintus FHA, FHB ir FSmS ugniagesių saugos diržus, yra pagrįsta.
  2 straipsnis
  Šis sprendimas taikomas tik 2011 m. ir 2012 m. pagamintiems produktams.
  3 straipsnis
  Šis sprendimas skirtas valstybėms narėms.
  Priimta Briuselyje 2014 m. spalio 28 d.